****

**OBJAVA ZA MEDIJE**

**SVEČANO OTVORENA TRAFOSTANICA FERENŠČICA – KLJUČNA TOČKA NAPAJANJA ISTOČNOG DIJELA GRADA ZAGREBA**

ZAGREB, 3. SVIBNJA 2016**.** – **Ministar gospodarstva Tomislav Panenić svečano je pustio u rad novoizgrađenu Transformatorsku stanicu 110/10(20) kV Ferenščica, ukupno vrijednu oko 62 milijuna kuna, koja će značajno doprinijeti povećanju kapaciteta mreže, pouzdanosti i kvalitete napajanja električnom energijom istočnog dijela grada Zagreba.**

Transformatorska stanica 110/10(20) kV Ferenščica (TS Ferenščica) dio je kapitalnih ulaganja HEP-Operatora distribucijskog sustava Elektre Zagreb, koja će omogućiti povećani kapacitet i pouzdanost srednjonaponske mreže na području šireg centra grada Zagreba te osigurati preduvjete za prijelaz na naponsku razinu od 20kV. Zbog smještaja u blizini stambene zone, TS Ferenščica je izgrađena kao kompaktna zatvorena cjelina, s podrumskim prostorom i tri etaže, koja je u potpunosti uklopljena u visokourbanizirano gradsko okruženje.

*„Pouzdana opskrba električnom energijom je temelj za funkcioniranje i razvoj hrvatskog gospodarstva, kako danas, tako i u budućnosti. Zbog toga je ključno da HEP kao snažna, efikasna tvrtka i lider na domaćem tržištu bude jamac za uspješno funkcioniranje elektroenergetskog tržišta na dobrobit svih sudionika, a prije svih – hrvatskih potrošača“,* rekao je u svom obraćanju ministar gospodarstva Tomislav Panenić.

Izgradnja TS Ferenščica planirana je na temelju studijskih analiza Instituta za elektroprivredu i Energetskog instituta Hrvoje Požar, a uvjetovana je i intenzivnom izgradnjom velikih poslovnih zgrada na širem području Heinzelove ulice, Radničke ceste i Slavonske avenije. TS Ferenščica je u probni rad puštena u veljači 2015. godine, a glavni izvođač radova na izgradnji bila je tvrtka Končar - Inženjering za energetiku i transport d.d. U realizaciji projekta također su sudjelovale i tvrtke GIP Pionir, Brodomerkur i Ravel.

 „*HEP je već godinama jedan od najvećih investitora u Hrvatskoj, a ulaganja HEP ODS-a, koja se samo u 2016. godini kreću oko milijardu kuna i koja će u najvećoj mjeri provesti upravo domaće tvrtke, to najbolje potvrđuju. HEP-ovo ulaganje u Trafostanicu Ferenščica tako osigurava poboljšanje kvalitete opskrbe električnom energijom kupaca u gradu Zagrebu i pomaže rastu hrvatskog gospodarstva“,* izjavio je prilikom otvorenja Perica Jukić, predsjednik Uprave Hrvatske elektroprivrede d.d.

U kratkom vremenu, TS Ferenščica, ukupno instalirane snage 80 MVA (2x40 MVA), preuzela je više od 20 MW opterećenja novih potrošača, a ujedno i rasteretila dio kapaciteta postojećih transformatorskih stanica 110/10(20)kV Trnje – Savica, kao i okolnih transformatorskih stanica 30/10kV Lopašićeva, Držićeva, Volovčica, Žitnjak 1 i Žitnjak 2. Puštanjem u rad, TS Ferenščica je preuzela napajanje 30.000 kupaca područja Lopašićeve, Držićeve, Volovčice, Žitnjaka, dijela Trnja i Savice, a u konačnici će opskrbljivati 60.000 kupaca okolnog područja.

„*Cijelo područje istočnog centra grada Zagreba već je godinama zona intenzivne izgradnje, pogotovo velikih poslovnih objekata te još nekoliko zona uz Donje Svetice, Heinzelovu ulicu i Slavonsku aveniju, zbog čega očekujemo nove kupce i povećanje priključne snage. Osiguranje daljnjih gospodarskih aktivnosti moguće je jedino ako imamo sigurnu i kvalitetnu opskrbu električnom energijom svih kupaca, čemu će trafostanica Ferenščica sasvim sigurno pridonijeti*.“, izjavio je Željko Šimek, direktor HEP-Operatora distribucijskog sustava i dodao kako HEP ODS na distribucijskom području Elektre Zagreb u 2016. godini planira uložiti 154 milijuna kuna kroz investicije u kapitalne objekte, program novih priključenja i stvaranja uvjeta u mreži te u remonte i modifikacije mreže.

Kontakt: Lidija Džaja Moharić, Sektor za korporativne komunikacija, tel. 098/355-682, e-mail: odnosisjavnoscu@hep.hr

